Probleme met OVK-stemproses bekend gemaakArgieffoto Die burgerregte-organisasie AfriForum het Woensdag reeds ’n groot aantal probleme rakende die Onafhanklike Verkiesingskommissie (OVK) se munisipale stemproses geïdentifiseer. AfriForum het die probleme geïdentifiseer met behulp van waarnemers wat deur dié organisasie aangestel is om as waghond by meer as 150 stempunte op te tree. Die organisasie het ook ’n app ontwikkel, AfriForum-verkiesingswaghond, waarop waarnemers sowel as kiesers terugvoer oor die stemmery kon gee en ongerymdhede kon aanmeld. Volgens Marcus Pawson, AfriForum se hoof van plaaslike regeringsake, kan dié probleme die verkiesingsuitkoms beïnvloed indien dit nie onmiddellik deur die OVK aangespreek word nie. Probleme wat deur die loop van die dag by AfriForum aangemeld is, sluit onder meer die volgende in: • stembokse word nie aan waarnemers gewys voordat dit geseël word vir gebruik nie; • verskeie politieke partye is bedrywig binne die afgesperde OVK-stempunte; • ’n kieser wat in Boksburg, Gauteng moes stem, is weggewys omdat hy glo in die Wes-Kaap geregistreer is, hoewel hy nie in dié provinsie geregistreer het nie; • vroue met naellak, akriel of jel op hulle naels is verhoed om te stem alvorens hulle nie die nael skoongemaak het nie; • kort ontwrigtings, weens gewelddadige optredes en intimidasie deur party-agente verbonde aan die ANC en EFF, is by sommige stempunte ondervind en aangemeld; • Gauteng ervaar ’n tekort aan stembenodigdhede soos stembriewe, kiesersrolle en skandeerders; en • die OVK reik ongestempelde stembriewe uit, met die gevolg dat dié stembriewe ongeldig sal wees. “As burgerregtewaghond het AfriForum ’n verantwoordelikheid teenoor sy lede en die publiek om alle probleme wat by dié organisasie aangemeld is, te openbaar,” het Pawson verduidelik. “Die stemproses moet regverdig, vry en deursigtig geskied. Boonop mag burgers nie weens ongeldige redes van hul grondwetlike regte ontneem word om te stem nie.” Pawson het bygevoeg die organisasie het baie inligting van die publiek ontvang op die app en beplan om alle probleme en ongerymdhede wat geverifieer kan word in ’n verslag saam te vat en bekend te maak.